Més de 2.300 ciutadans i ciutadanes de Burjassot podran adquirir el Bo Comerç, a partir del 19 d’agost
2025-07-24

Un total de 2.391 persones, ciutadans i ciutadanes de Burjassot podran adquirir el Bo Comerç de Burjassot, a partir del pròxim 19 d’agost. Són totes les persones que, durant el període establit al juliol, van realitzar la preinscripció i complixen amb els requisits pertinents. Estes persones han rebut una clau en el seu correu electrònic que hauran d’utilitzar per a l’adquisició del bo, en el termini establit entre el 19 i el 31 d’agost en la plataforma de Bono Comercio Burjassot.

L’Ajuntament de Burjassot, des de la regidoria de Comerç, dirigida per Rosa Coca, a través de CEMEF i en col·laboració amb la Cambra de Comerç de València, segueix endaavant així amb la segona edició del Bo Comerç la quantia del qual serà de 50€, dels quals el Consistori aportarà la mitat, 25€. Igual que en la primera edició, les persones empadronades a Burjassot que adquirisquen el bo podran fer un gasto de fins a 50€ en els comerços adherits a la campanya, abonat tan sols la mitat. Només es podrà sol·licitar un bo per persona. Una vegada adquirits els bons, els ciutadans i ciutadanes seran informats, també per correu electrònic, de la data en la qual els han d’arreplegar, en l’oficina de Caixa Popular Burjassot (Carretera de Llíria, 130). Els bons es podran gastar, en els comerços adherits, entre el 2 i el 30 de setembre.

L’Ajuntament ha reservat un lot de 375 bons per a la seua adquisició per part de les persones majors de 65 anys que no l’hagen sol·licitat telemàticament. En este cas, podran acudir amb cita prèvia a CEMEF del 2 al 6 de setembre, per a retirar el seu bo, de 9.00 a 14.00 i de 15.00 a 18.00 hores. La cita prèvia s’obrirà el dilluns 26 d’agost i es podrà sol·licitar presencialment, en les oficines de CEMEF SLU (c/ Mare de Déu dels Desemparats, 26) o telefònicament en el 96 316 02 50, en horari de dilluns a divendres, de 09.00 a 14.00 hores. Serà necessari aportar una fotocòpia del seu DNI i la compra del bo no podrà ser realitzada per una tercera persona. No s’admetran pagaments en efectiu.